ইডেনের প্রাক্তন কিউরেটর প্রবীর মুখোপাধ্যায়ের প্রয়াণে মর্মাহত রবি শাস্ত্রী। প্রবীরবাবুর প্রতি শ্রদ্ধার্ঘ জানালেন ভারতের জাতীয় দলের প্রাক্তন অধিনায়ক। শাস্ত্রী বলেছেন, ‘‘নীতিপরায়ণ মানুষ ছিলেন উনি। সব সময় ভাল ক্রিকেটকে উৎসাহিত করতেন। ওঁর মৃত্যুর খবর শুনে খুব খারাপ লাগছে।’’
প্রয়াত কিউরেটরকে শ্রদ্ধাজ্ঞাপন করতে স্মরণসভার আয়োজন করতে চলেছে সিএবি। এ ব্যাপারে মূল উদ্যোক্তা সিএবি-র যুগ্ম-সচিব অভিষেক ডালমিয়া। নর্থ-ইস্ট ক্রিকেট ডেভেলপমেন্ট কমিটির প্রধান অভিষেক ভারতীয় ক্রিকেট বোর্ডের প্রেসিডেন্ট অনুরাগ ঠাকুরের সঙ্গে উত্তর-পূর্বাঞ্চলে বিশেষ সফর সেরে বুধবার রাতে কলকাতায় ফেরেন। বুধবার রাতেই তিনি প্রবীরবাবুর টালা পার্কের বাড়িতে গিয়ে তাঁর পরিবারের সঙ্গে দেখা করেন। প্রয়াত কিউরেটরের পুত্র প্রণব মুখোপাধ্যায়কে সান্ত্বনা জানান অভিষেক। কথা বলেন প্রবীরবাবুর পুত্রবধূ মহুয়া ও দুই নাতি প্রণয় ও প্রবারের সঙ্গে।
প্রবীরবাবুর মৃত্যুর পর সিএবি-র ওপর ক্ষুব্ধ তাঁর পরিবার মৃতদেহ ইডেন গার্ডেন্সে নিয়ে যেতে দেয়নি। ইডেনে স্মরণসভা আয়োজনেও প্রথমে আপত্তি ছিল তাঁদের। অভিষেক তাঁদের বোঝান যে, প্রবীরবাবুকে সঠিক শ্রদ্ধা জানানোর জন্য ইডেনে স্মরণসভা আয়োজন করা উচিত। বলেন, বাংলার ক্রিকেটে প্রবীরবাবুর অবদান অনস্বীকার্য। বোর্ড ও সিএবি-র প্রাক্তন প্রেসিডেন্ট প্রয়াত জগমোহন ডালমিয়ার সঙ্গে প্রবীরবাবুর নিবিড় সম্পর্কের কথাও তুলে ধরেন। শেষ পর্যন্ত স্মরণসভা আয়োজনে মত দিয়েছে ইডেনের দীর্ঘদিনের কিউরেটরের পরিবার।
বৃহস্পতিবার রাতে অভিষেক বললেন, ‘‘প্রবীরবাবুর পরিবার ইডেনে স্মরণসভা করতে রাজি হয়েছে। ওঁরাও থাকবেন সেই সভায়। দিন এখনও চূড়ান্ত হয়নি। সিএবি প্রেসিডেন্ট সৌরভ গঙ্গোপাধ্যায় ইংল্যান্ডে গিয়েছেন। তিনি ফিরে এলেই স্মরণসভার দিন চূড়ান্ত হবে।’’